b'\n_START_ARTICLE_\nValdemaras Razumas\n_START_SECTION_\nBiografija\n_START_PARAGRAPH_\n1973 m. baig\xc4\x97 Vilniaus 15-\xc4\x85j\xc4\x85 vidurin\xc4\x99 mokykl\xc4\x85. 1978 m. su pagyrimu baig\xc4\x97 Vilniaus universitet\xc4\x85, kur \xc4\xafgijo chemiko-in\xc5\xbeinieriaus specialyb\xc4\x99 ir prad\xc4\x97jo dirbti Vilniaus universiteto Chemijos fakultete chemiku, d\xc4\x97stytoju. _NEWLINE_1981 m. Maskvos valstybiniame universitete apsigyn\xc4\x97 chemijos moksl\xc5\xb3 kandidato disertacij\xc4\x85, tema: \xe2\x80\x9eKatalizin\xc4\x97s elektrono perna\xc5\xa1os sistemos hidrolazi\xc5\xb3 pagrindu\xe2\x80\x9c, 1990 m. ten pat \xe2\x80\x93 chemijos moksl\xc5\xb3 daktaro, tema: \xe2\x80\x9eBaltymini\xc5\xb3 molekuli\xc5\xb3 strukt\xc5\xabra ir funkcionavimas fazi\xc5\xb3 riboje elektrodas/elektrolitas.\xe2\x80\x9c_NEWLINE_1980\xe2\x80\x931992 m. buvo LMA Biochemijos instituto Ferment\xc5\xb3 chemijos laboratorijos mokslinis bendradarbis, vadovas, 1992\xe2\x80\x932004 m. \xe2\x80\x93 instituto direktorius._NEWLINE_1993 m. Vytauto Did\xc5\xbeiojo universiteto profesorius, 1996\xe2\x80\x932014 m. Senato narys. 2008\xe2\x80\x932011 m. Kauno technologijos universiteto Tarybos narys. 2009\xe2\x80\x932014 m. Vilniaus universiteto Senato narys._NEWLINE_1994\xe2\x80\x932000 m. Lietuvos moksl\xc5\xb3 akademijos narys ekspertas, 2000 m. narys korespondentas, 2006 m. tikrasis narys._NEWLINE_2009\xe2\x80\x932016 m. Lietuvos mokslo premij\xc5\xb3 komisijos pirmininkas. Nuo 2013 m. LR \xc5\xa0vietimo ir mokslo ministerijos Auk\xc5\xa1tojo mokslo tarybos pirmininkas. 2017 m. i\xc5\xa1rinktas Lietuvos mokslo tarybos valdybos pirmininku.\n_START_SECTION_\nMokslin\xc4\x97 veikla\n_START_PARAGRAPH_\nV. Razumo moksliniai interesai apima biomolekuli\xc5\xb3 fizikin\xc4\x97s chemijos sritis: biomolekuli\xc5\xb3 strukt\xc5\xabra ir funkcionavimas homogenin\xc4\x97je terp\xc4\x97je ir fazi\xc5\xb3 riboje; lipid\xc5\xb3 polimorfizmas ir biomembran\xc5\xb3 modeliai; biomolekuli\xc5\xb3, biologini\xc5\xb3 ir dirbtini\xc5\xb3 vir\xc5\xa1molekulini\xc5\xb3 strukt\xc5\xabr\xc5\xb3 bei j\xc5\xb3 modeli\xc5\xb3 elektrochemija ir spektroskopija; biokatalizatori\xc5\xb3 imobilizacija; elektrocheminiai biojutikliai ir j\xc5\xb3 veikimo matematinis modeliavimas.'